**Ministru kabineta noteikumu projekta „Grozījumi Ministru kabineta
2017.gada 28.marta noteikumos Nr.172 „Bezdarbnieku uzskaites un reģistrēto vakanču informācijas sistēmas noteikumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2017.gada 28.marta noteikumos Nr.172 „Bezdarbnieku uzskaites un reģistrēto vakanču informācijas sistēmas noteikumi” (turpmāk - Noteikumu projekts) mērķis ir nodrošināt tiesisku pamatu papildu personas datu saņemšanai un apstrādei, kas ir nepieciešami, lai izpildītu Bezdarbnieku un darba meklētāju atbalsta likumā (turpmāk – Likums) un Ministru kabineta 2011.gada 25.janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75) noteikto. Plānots, ka Noteikumu projekts stāsies spēkā 2019.gada jūnijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteiktumu projekts ir izstrādāts pēc Labklājības ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2019.gada 23.aprīlī pieņemti Ministru kabineta noteikumi Nt.176 “Grozījumi Ministru kabineta 2011.gada 25.janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”, kas paredz labvēlīgākus nosacījumus skolēnu ar invaliditāti iesaistīšanai nodarbinātības pasākumā „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs ”, nodrošinot gan specifiskāku atbalstu skolēniem ar invaliditāti, gan papildu atbalstu darba devējiem, kas nodarbina skolēnus ar invaliditāti. Vienlaikus, lai Nodarbinātības valsts aģentūra (turpmāk – aģentūra) varētu pārliecināties par katra skolēna, kas pieteiksies dalībai minētajā pasākumā kā skolēns ar invaliditāti, atbilstību izvirzītajām prasībām, aģentūrai nepieciešams iegūt no Veselības un darbspēju ekspertīzes ārstu valsts komisijas un apstrādāt datus par izglītojamā invaliditāti. Ievērojot minēto, Noteikumu projekts paredz attiecīgi papildināt Ministru kabineta 2017.gada 28.marta noteikumu Nr.172 „Bezdarbnieku uzskaites un reģistrēto vakanču informācijas sistēmas noteikumi” (turpmāk – Noteikumi Nr.172) 6.2.1.apakšpunktu. Informācijas sniegšana par skolēna invaliditāti nav obligāta, vienlaikus, ja aģentūras rīcībā šādas informācijas nebūs, skolēns tiks iesaistīts pasākumā uz vispārīgiem nosacījumiem, nepiemērojot labvēlīgāku pieeju. Turklāt, ievērojot labvēlīgākus nosacījumus skolēnu ar invaliditāti iesaistīšanai pasākumā, sniedzot informāciju par invaliditāti, skolēnam ir lielākas iespējas atrast piemērotu darbu vasaras brīvlaikā.Atbilstoši Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 9.panta 1.punktam dati par personas invaliditāti ir uzskatāmi par īpašu kategoriju personas datiem un saskaņā ar minētā panta 2.punkta b) apakšpunktu datu apstrāde ir vajadzīga, lai realizētu pārziņa, proti, aģentūras, pienākumus un īstenotu datu subjekta konkrētas tiesības uz nodarbinātību atbilstoši Latvijas Republikas spēkā esošiem normatīvajiem aktiem. Savukārt aģentūra organizē nodarbinātības pasākumu skolēniem vasaras brīvlaikā, pamatojoties uz Likuma 16.panta trešajā daļā noteikto un saskaņā ar MK noteikumos Nr.75 paredzēto kārtību.2. Saskaņā ar MK noteikumu Nr. 75 4.punkta un 141.13 5.pakšpunkta prasībām individuālā darba meklēšanas plāna sagatavošanā, kā arī piemērota darba noteikšanā tiek ņemti vērā arī apstākļi, kas nav atkarīgi no bezdarbnieka gribas, kavē darba tiesisko attiecību uzsākšanu vai ietekmē personas dalību aktīvajos nodarbinātības pasākumos. Šobrīd pēc personas izvēles tā var sniegt aģentūrai informāciju par aprūpes pienākumiem attiecībā uz saviem bērniem, tomēr, ievērojot dažādus ģimenes apstākļus un dzīves situācijas, plānots papildus lūgt personai sniegt informāciju arī par citiem apstākļiem, kas varētu ietekmēt personas dalību aktīvajos nodarbinātības pasākumos vai darba tiesisko attiecību uzsākšanu (piemēram, nepilnas slodzes vai attālinātais darbs). Minētā informācija tiek apstrādāta, pamatojoties uz Vispārīgās datu aizsardzības regulas 6.panta 1.punkta e) apakšpunktu un 3.punkta b) apakšpunktu, realizējot aģentūrai piešķirtās oficiālās pilnvaras organizēt aktīvos nodarbinātības pasākumus un atbilstoši normatīvajos aktos noteiktajai pasākumu īstenošanas kārtība un nosacījumiem, lai nelabvēlīgākā situācijā esošiem bezdarbniekiem nodrošinātu specifisku atbalsta pasākumu plānošanu un piemērotāku nodarbinātības pasākumu un darba laika organizāciju. Jāuzsver, ka minēto informāciju persona sniedz brīvprātīgi, proti, atteikšanās sniegt šādu informāciju nerada personai nelabvēlīgāku situāciju salīdzinājumā ar personām, kas šādu informāciju sniedz.Persona pati lemj kādu informāciju un kādā apjomā sniegt aģentūrai un šādas informācijas nesniegšana neliedz personas tiesības saņemt aģentūras piedāvātos pakalpojumus, vienlaikus informācijas trūkuma dēļ personai nebūs iespējams piedāvāt specifiskāku vai personas ģimenes apstākļiem pielāgotu atbalstu, kā arī personai būs jāievēro visi pasākuma nodarbinātības pasākumu īstenošanas nosacījumi un pienākumi vispārējā kārtībā un pilnā apmērā. 3. Lai operatīvāk pārbaudītu personas atbilstību Likuma 10.panta pirmās daļas 2.punktā un 15.panta pirmās daļas 1.punktā izvirzītājām prasībām bezdarbnieka un darba meklētāja statusa iegūšanai un saglabāšanai, no Valsts ieņēmumu dienesta plānots papildus saņemt informāciju par fiziskas personas saimnieciskās darbības veidiem un saimnieciskās darbības apturēšanas faktu, savukārt no Valsts sociālās apdrošināšanas aģentūras informāciju par pašnodarbinātajiem, kuru ienākumi sasniedz vai pārsniedz Ministru kabineta noteikto obligāto iemaksu objekta minimālo apmēru un kuri ir sociāli apdrošināti. Noteikumi Nr.172 tiek papildināti ar 7.11.7. un 7.18.apakšpunktu.4. Saskaņā ar Likuma 3.panta pirmās daļas 4.punktu personas, kuras aģentūras uzkaitē ir ilgāk par vienu gadu, ir uzskatāmas par ilgstošajiem bezdarbniekiem. MK noteikumos Nr. 75 ir paredzēti atsevišķi aktīvie nodarbinātības pasākumi, kuros viena no mērķgrupām ir ilgstošie bezdarbnieki. Lai operatīvāk atlasītu minēto bezdarbnieku grupu, tajā skaitā statistikas mērķiem, Noteikumu projekts paredz īpašu atzīmi par atbilstību ilgstoša bezdarbnieka definīcijai (Noteikumu Nr.172 7.16.17.apakšpunkts). 5. Saskaņā ar Ministru kabineta 2014.gada 28.janvāra noteikumiem Nr.55 "Noteikumi par ārzemnieku nodarbināšanu" 3.punktu, ja darba devējs ir paredzējis nodarbināt ārzemnieku (izņemot Imigrācijas likuma 9. panta trešajā un ceturtajā daļā un šo noteikumu 8. un 9. punktā minētos ārzemniekus), noslēdzot darba līgumu, viņš aģentūras filiālē piesaka brīvu darba vietu. Ja darba vieta pēc pieteikšanas aģentūras filiālē ir brīva vairāk par mēnesi, darba devējs var vērsties Pilsonības un migrācijas lietu pārvaldē (turpmāk – pārvalde), lai apstiprinātu ielūgumu vīzas pieprasīšanai vai izsaukumu uzturēšanās atļaujas pieprasīšanai ārzemniekam. Minētā ielūguma vai izsaukuma pieteikums jāiesniedz 30 dienu laikā pēc datuma, līdz kuram pieteiktā darba vieta ir bijusi vai ir aktuāla Bezdarbnieku uzskaites un reģistrēto vakanču informācijas sistēmā (turpmāk – Informācijas sistēmā).Ņemot vērā iepriekš minēto, faktiski, izsniedzot  ielūgumu vīzas vai izsaukumu uzturēšanās atļaujas pieprasīšanai konkrētam ārzemniekam, brīvā darba vieta vairs nav vakanta. Ievērojot, ka  uz vienas brīvās darba vietas publikācijas pamata nav pieļaujama ielūgumu vai izsaukumu pieprasīšana vairāku ārzemnieku nodarbināšanai, nepieciešama operatīva brīvās darba vietas publikācijas pārtraukšana.Šobrīd pārvalde e-pastā iesūta aģentūras filiālēm pieprasījumu slēgt brīvās darba vietas, uz kuru pamata pārvalde apstiprinājusi ielūgumu vīzas vai izsaukuma uzturēšanās atļaujas pieprasīšanai ārzemniekiem. Lai nodrošinātu efektīvu informācijas apriti un mazinātu administratīvo slogu minēto iestāžu amatpersonām, paredzēts nodrošināt pārvaldes darbiniekiem piekļuvi Informācijas sistēmā datiem par vakantajām darba vietām un tiesības sniegt nepieciešamo informāciju Informācijas sistēmā (Noteikumu Nr.172 14.2.apakšpunkts).6. Lai nodrošinātu personai iespēju objektīvi novērtēt darba sludinājumos piedāvāto atalgojuma apmēru, CV/vakanču portālu paredzēts papildināt ar statistikas informāciju par vidējo mēneša atalgojuma apmēru profesijā. Minētā informācija tiek apkopota un saņemta no Valsts ieņēmumu dienesta (Noteikumu Nr.172 8.1.16. un 12.8.apakšppunkts).7. Noteikumu Nr.172 17.punktā ir paredzēts tikai bezdarbnieka statusu ieguvušo personu datu uzglabāšanas ilgums, tādējādi Noteikumu Nr.172 17.punktu nepieciešams precizēt, papildinot to arī ar darba meklētāja statusu ieguvušo personu un bezdarba riskam pakļauto personu datu uzglabāšanas termiņu, kas ievērojot civiltiesisko strīdu iespēju, analoģiski ar bezdarbnieku datiem, ir 10 gadi no statusa zaudēšanas vai bezdarba riskam pakļautās personas dalības preventīvajā nodarbinātības pasākumā.Jāņem vērā, ka 10 gadu informācijas glabāšanas termiņu pamato MK noteikumos Nr. 75 aģentūras pienākums slēgt ar bezdarbniekiem un darba meklētājiem par dalību pasākumā un pasākumu īstenotājiem līgumus par pasākuma īstenošanu, l kur Civilprocesa likumā noteiktajā kārtībā iespējama arī pasākuma laikā saņemto finanšu līdzekļu piedziņa (skatīt, piemēram, MK noteikumu Nr.75 35.3 punktu),. Savukārt atbilstoši Civillikuma 1895. pantam visas saistību tiesības, kuras nav noteikti izņemtas no noilguma ietekmes un kuru izlietošanai nav likumā noteikti īsāki termiņi, izbeidzas, ja tiesīgā persona tās neizlieto 10 gadu laikā.Turklāt atbilstoši 2012.gada 18.decembra Ministru kabineta noteikumu Nr.876 “Nodarbinātības valsts aģentūras nolikums” (turpmāk – MK noteikumi Nr.876) 3.3. apakšpunktam viena no aģentūras funkcijām ir sagatavot priekšlikumus valsts politikas izstrādei un īstenošanai bezdarba samazināšanas un bezdarbnieku, darba meklētāju un bezdarba riskam pakļauto personu atbalsta jomā. Savukārt MK noteikumu Nr.876 4.punktā noteikti aģentūras uzdevumi, kas veicami, lai aģentūra varētu izpildīt noteiktās funkcijas. Tā, piemēram, MK noteikumu Nr.876 4.1. apakšpunkts paredz aģentūrai pienākumu izvērtēt aktīvo nodarbinātības pasākumu un bezdarba samazināšanas preventīvo pasākumu ieviešanu, veikt izmaksu analīzi, sniegt priekšlikumus pasākumu pilnveidošanai, kā arī veicināt šo pasākumu dažādošanu atbilstoši pieprasījumam darba tirgū. Tāpat MK noteikumu Nr.876 4.2. apakšpunkts paredz aģentūrai prognozēt darba tirgus norises īstermiņā, tai skaitā veikt darba devēju aptauju un 4.8.apakšpunkts nodrošināt normatīvo aktu prasībām atbilstošas informācijas sagatavošanu un sniegšanu par bezdarba situāciju valstī. 8. Noteikumu 11.2.apakšpunktu paredzēts papildināt ar iespēju pēc personas izvēles pievienot savam lietotāja profilam tās digitālo attēlu (fotogrāfiju). Šāda iespēja atvieglos brīvprātīgā darba veicēja identificēšanu no brīvprātīgā darba organizētāja puses. Turklāt gadījumos, kad, ievērojot veicamā brīvprātīgā darba raksturu, piemēram, Dziesmu svētku laikā, brīvprātīgajam būs nepieciešams sagatavot identifikācijas kartes ar fotoattēlu, ar brīvprātīgā darba veicēja atļauju brīvprātīgā darba organizētājs varēs izmantot brīvprātīgā publicēto fotogrāfiju, nepieprasot to iesniegt atsevišķi.Brīvprātīgā darba veicēju fotoattēli būs pieejami tikai aģentūras atbildīgajiem darbiniekiem un brīvprātīgā darba organizētajam, savukārt personai, kas pati izveido Informācijas sistēmā savu brīvprātīgā darba veicēja profilu, būs iespēja jebkurā brīdī piekļūt sistēmai, izmantojot savu profilu, un nepieciešamības gadījumā labot vai dzēst savus datus, tajā skaitā, fotoattēlu.9. Sociālā uzņēmuma likuma 5.panta ceturtā daļa paredz, ka Labklājības ministrija pieņem lēmumu par sociālā uzņēmuma statusa piešķiršanu. Atbilstoši Ministru kabineta 2018.gada 27.maija noteikumu Nr.173 “Noteikumi par sociālās atstumtības riskam pakļauto iedzīvotāju grupām un sociālā uzņēmuma statusa piešķiršanas, reģistrēšanas un uzraudzības kārtību” (turpmāk – Noteikumi Nr.173) 2.4.apakšpunktam viena no sociālās uzņēmējdarbības mērķa grupām ir ilgstošie bezdarbnieki. Ievērojot, ka Noteikumi Nr.172 tiek papildināti ar automātiski atlasītu informāciju par ilgstošu atrašanos bezdarbnieka statusā (atzīme par to, vai persona ir ilgstošais bezdarbnieks ), procesu uzlabošanai minēto informāciju nepieciešams nodot arī Labklājības ministrijai. Turklāt Noteikumu Nr.173 6.3.apakšpunkts paredz saņemt no aģentūras informāciju ne tikai par bezdarbnieka statusa piešķiršanu, bet arī par tā zaudēšanu, līdz ar to attiecīgi tiek papildināts Noteikumu Nr.172 13.1.apakšpunkts. |
| 3. | Projekta izstrādē iesaistītās institūcijas un publiskas personas kapitālsabiedrības | Nodarbinātības valsts aģentūra  |
| 4. | Cita informācija | Noteikumos paredzēto datu saņemšana un nodošana citu iestāžu pārziņa esošajā informācijas sistēmām tiks nodrošināta, izmantojot Valsts reģionālās attīstības aģentūras Valsts informācijas sistēmu savietotāja (VISS) palīdzību. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz darba meklētājiem (visas darbspējīga vecuma personas, kā arī pensijas vecumu sasniegušas personas, kas meklē darbu).Atbilstoši Aģentūras statistiskajai informācijai:- 2019.gada marta sākumā 62583 personas bija reģistrētas bezdarbnieka statusā.- 2018.gadā pasākumā „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs” piedalījās 5 160 jaunieši vecumā no 15 līdz 20 gadiem, kuri iegūst izglītību vispārējās, speciālās vai profesionālās izglītības iestādēs. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neietekmē administratīvo slogu darba meklētājiem.Tiesiskais regulējums samazinās administratīvo slogu aģentūrai.Tiesiskais regulējums nerada būtisku ietekmi uz tautsaimniecību. |
| 3. | Administratīvo izmaksu monetārs novērtējums | Tiesiskajā regulējumā ietvertās administratīvās izmaksas vienai fiziskai personai nepārsniedz 200 *euro* gadā, bet juridiskai personai nepārsniedz 2000 *euro* gadā un neietekmē institūciju administratīvās izmaksas. |
| 4. | Atbilstības izmaksu monetārs novērtējums | Noteikumu projekts šo jomu neskar |
| 5. | Cita informācija | Tiesiskā regulējuma izpilde tiks nodrošināta aģentūras pamatbudžeta ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība likumprojekta izstrādē tika nodrošināta, 2019.gada martā ievietojot noteikumu projektu Labklājības ministrijas tīmekļa vietnē [www.lm.gov.lv](http://www.lm.gov.lv) (<http://www.lm.gov.lv/lv/aktuali/lm-dokumentu-projekti>) un aicinot sabiedrības pārstāvjus sniegt viedokli. |
| 2. | Sabiedrības līdzdalība projekta izstrādē | Iebildumi/komentāri netika saņemti. |
| 3. | Sabiedrības līdzdalības rezultāti | Iebildumi/komentāri netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz izmaiņas aģentūras institucionālajā struktūrā, kā arī neietekmē pieejamos cilvēkresursus.  |
| 3. | Cita informācija | Nav |

Labklājības ministre R.Petraviča

Iļjina, 67021616
Olga.Iljina@lm.gov.lv